17મી જૂને અહીંના ઘરમાં ગૃહપ્રવેશ કર્યો. યોગાનુયોગ 17મી જૂન મારો જન્મદીન પણ છે. પણ એ દીવસે બરાબર ઘરની સફાઇ કરવી પડી. જે ઘર લીધું હતું એમાં પહેલાં કોઇ ચાઇનીઝ લેડી રહેતી હતી અને એ એવી ગંદકીપ્રિય હતી કે ફ્રીજમાં ડીપ ફ્રીજરમાં પણ જીવડાં ફરતાં હતાં. જે કબાટ ખોલો એમાં વંદા દોડપકડ રમતાં હોય. ઘરમાં પ્રવેશ કર્યા પછી એમ થઇ ગયું કે આ ક્યાં આવી ગયો. ક્યાંથી સફાઇ શરૂ કરવી એ એક પ્રશ્ન હતો. આખરે 5 વાગ્યે આ ભગીરથ કાર્ય શરૂ કર્યું અને રાતના 12 વાગ્યા સુધી મંડ્યો રહ્યો. ભૂખ લાગે તો પણ કશું થઇ શકે એમ હતું નહીં. એક તો સિંગાપોરમાં શાકાહારી બનીને જીવવું એ બહુ અઘરું કામ છે. એટલે રાત્રે 12 વાગ્યે થાકીને સુવાનો વિચાર કર્યો. જ્યાં પલંગ પર લંબાવું તો ત્યાં તો પલંગ જ જમીનદોસ્ત થઇ ગયો. ગાદલું તો હતું નહીં આખરે જમીન પર જ રૂમાલ પાથરીને લંબાવી દીધું.